नेपालगन्ज– कोहलपुर सडक खण्डमा विद्युतीय बस सञ्चालनका लागि गृहकार्य सुरु भएको छ । प्रदेश सरकारले चालु वर्षमा यस्ता बस सञ्चालन गर्ने अवधारणा ल्याएको हो ।
नेपालगन्ज–कोहलपुरको दूरी १६ किलोमिटर छ । हालसम्म डिजेल र पेट्रोलबाट चल्ने सवारी साधन मात्र सञ्चालनमा छन् । उक्त परियोजना कार्यान्वयनमा आए प्रदूषणमा कमी आउने विश्वास गरिएको छ ।
‘विद्युतीय बस सञ्चालनका लागि विभिन्न पक्षसँग छलफल भइरहेको छ । त्यस्तै कार्ययोजना तयार हुँदैछ,’ प्रदेशका उद्योग, वन, वातावरण तथा पर्यटन मन्त्रालयका उपसचिव शरदबाबु पंगेनीले भने, ‘उक्त परियोजना कार्यान्वयनका लागि प्रक्रिया अगाडि बढिसकेको छ ।’
विद्युतीय बस सञ्चालनका लागि प्रदेश सरकारले ५ करोड रुपैयाँ विनियोजन गरेको छ । उक्त परियोजनाअन्तर्गत नेपालगन्ज–कोहलपुर, तुल्सीपुर–घोराही र बुटवल–भैरहवासम्मका लागि विद्युतीय बस संचालन गरिनेछ ।
कार्ययोजना तयारीसँगै विशेषज्ञसँग परामर्श सुरु गरिएको छ । छोटो दूरीमा परियोजना सफल भए थप स्थानमा पनि विद्युतीय बस सञ्चालन गर्ने मन्त्रालयले जनाएको छ ।
‘वातावरणमैत्री विद्युतीय बस सञ्चालन गर्ने महत्त्वाकांक्षी योजना हो । यसको सफल कार्यान्वयनका लागि प्रदेश सरकार लागेको छ,’ उपसचिव पंगेनीले भने, ‘कार्ययोजनालगायतका प्रारम्भिक काम सकिएपछि बस सञ्चालनका लागि थप काम अगाडि बढाइनेछ ।’